Foto’s: Talle vragmotors op N3 gebrand(Foto: Twitter) Nege vragmotors met sleepwaens het Donderdagaand in die omgewing van Heidelberg in Gauteng aan die brand geraak nadat boosdoeners paaie versper en die voertuie glo met petrolbomme bestook het. Kapt. Mavela Masondo, polisiewoordvoerder, sê ’n wit Toyota Quantum en swart Volkswagen het omstreeks 20:30 paaie versper waarna petrolbomme glo na vragmotors gegooi is. Sewe vragmotors op die N3 tussen Heidelberg en Vosloorus en twee vragmotors op die R103 is aan die brand gesteek. (Foto: Twitter) Die motief vir die voorval is in dié stadium onduidelik. ’n Saak van kwaadwillige saakbeskadiging word ondersoek. Patricia Rampota, waarnemende provinsiale polisiekommissaris, het versoek dat die polisie alle nodige hulpbronne inspan om die boosdoeners vas te trek. Enigiemand met inligting rakende die voorval word versoek om die naaste polisiestasie of Stop Misdaad by 08600 10111 in kennis te stel.